**NACRT PRIJEDLOGA ZAKONA**

**O IZMJENAMA I DOPUNAMA ZAKONA O PRAVU NA PRISTUP INFORMACIJAMA**

Članak 1.

U Zakonu o pravu na pristup informacijama (»Narodne novine«, br. 25/13), u članku 1. stavak 1. mijenja se i glasi:

(1) Ovim se Zakonom uređuje pravo na pristup informacijama i ponovnu uporabu informacija koje posjeduju tijela javne vlasti, propisuju se načela, ograničenja, postupak i način ostvarivanja i olakšavanja pristupa i ponovne uporabe informacija, djelokrug, način rada i uvjeti za imenovanje i razrješenje Povjerenika za informiranje te inspekcijski nadzor nad provedbom ovoga Zakona.

Članak 2.

U članku 2. dodaje se nova alineja koja glasi:

- Direktiva 2013/37/EU Europskog parlamenta i Vijeća od 26. lipnja 2013. o izmjeni Direktive 2003/98/EZ o ponovnoj uporabi informacija javnog sektora (OJ L 175/1)

Članak 3.

U članku 5. točka 2. mijenja se i glasi:

ALTERNATIVA 1:

2) „Tijela javne vlasti“, u smislu ovog Zakona, su tijela državne uprave, druga državna tijela, jedinice lokalne i područne (regionalne) samouprave, pravne osobe koje imaju javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe koje obavljaju javnu službu, pravne osobe koje se temeljem propisa financiraju pretežito ili u cijelosti iz državnog proračuna ili iz proračuna jedinica lokalne i područne (regionalne) samouprave odnosno iz javnih sredstava (nameta, davanja, i sl.), kao i trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo;

ALTERNATIVA 2:

2) „Tijela javne vlasti“, u smislu ovog Zakona, su obveznici primjene Zakona. Tijela javne vlasti na koja se odnoseprava i obveze iz ovog Zakona su:

* tijela državne uprave i druga državna tijela
* jedinice lokalne i područne (regionalne) samouprave
* pravne osobe koje imaju javne ovlasti ili koje obavljaju javnu službu, udijelu poslova koji se odnosi na obavljanje javnih ovlasti ili javne službe
* pravne osobe čiji je osnivač Republika Hrvatska ili jedinica lokalne ilipodručne (regionalne) samouprave
* pravne osobe koje se temeljem propisa financiraju pretežito ili u cijelosti iz državnog proračuna ili iz proračuna jedinica lokalne i područne (regionalne) samouprave odnosno iz javnih sredstava (nameta, davanja, i sl.)
* trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo, osim u dijelu poslova komercijalnog karaktera

Točka 3. mijenja se i glasi:

3) „Informacija“ je svaki podatak koji posjeduje tijelo javne vlasti u obliku dokumenta, zapisa, dosjea, registra ili u bilo kojem drugom obliku, neovisno o načinu na koji je prikazana (napisani, nacrtani, tiskani, snimljeni, magnetni, optički, elektronički ili neki drugi zapis), kojeg je tijelo izradilo samo ili u suradnji s drugim tijelima ili dobilo od druge osobe, a nastala je u okviru djelokruga ili u vezi s organizacijom i radom tijela javne vlasti.“

Točka 6. mijenja se i glasi:

6) „Ponovna uporaba“ znači uporabu informacija tijela javne vlasti od strane fizičkih ili pravnih osoba, u komercijalnu ili nekomercijalnu svrhu različitu od izvorne svrhe za koju su informacije nastale, a koja se ostvaruje u okviru zakonom ili drugim propisom određenog djelokruga ili posla koji se uobičajeno smatra javnim poslom. Razmjena informacija između tijela javne vlasti radi obavljanja poslova iz njihovog djelokruga ne predstavlja ponovnu uporabu.

Točka 8. mijenja se i glasi:

8) „Vlasnik informacije“ je tijelo javne vlasti Republike Hrvatske u okviru čijeg djelokruga je nastala informacija klasificirana stupnjem tajnosti odnosno tijelo druge države ili međunarodna organizacija u okviru čijeg djelokruga je nastala međunarodna informacija.

Iza točke 9. dodaju se nove točke 10., 11.,12., 13. i 14. koje glase:

10) „Računalno čitljiv oblik“je oblik datoteke strukturiran tako da ga programska aplikacija može samostalno i lako identificirati, prepoznati i iz njega izdvojiti određene podatke, uključujući pojedinačne podatke i njihovu unutarnju strukturu;

11) „Otvoreni oblik” je oblik datoteke koji je neovisan o korištenoj platformi i dostupan javnosti bez ograničenja koja bi priječila ponovnu uporabu;

12) „Otvoreni standard“ je u pisanom obliku utvrđen standard s detaljnim specifikacijama preduvjeta za osiguravanje interoperabilnosti softvera;

13) „Portal otvorenih podataka“ je podatkovni čvor koji služi za prikupljanje, kategorizaciju i distribuciju otvorenih podataka javnog sektora. Portal predstavlja svojevrsni katalog metapodataka koji omogućava lakše pretraživanje otvorenih podataka.

14) „Metapodaci“ su podaci o podacima, odnosno podaci koji opisuju karakteristike nekog izvora. Oni mogu opisivati jedan podatak, cijelu skupinu podataka ili samo neki dio cjeline.

U točki 10. koja postaje točka 15. briše se točka i dodaju riječi „i ponovne uporabe informacija“.

Članak 4.

Iza članka 9. dodaje se novi članak 9.a koji glasi:

„Načelo međusobnog poštovanja i suradnje

Članak 9.a

Odnosi tijela javne vlasti i korisnika informacije temelje se na međusobnoj suradnji i pružanju pomoći te međusobnom uvažavanju i poštivanju dostojanstva ljudske osobe.“

Članak 5.

Članak 10. mijenja se i glasi:

„(1) Tijela javne vlasti obvezna su na internetskim stranicama na lako pretraživ način i u računalno čitljivom obliku objaviti:

1) zakone i ostale propise koji se odnose na njihovo područje rada

2) opće akte i odluke koje donose, kojima se utječe na interese korisnika, s razlozima za njihovo donošenje;

3) nacrte zakona i drugih propisa te općih akata za koje se provodi postupak savjetovanja s javnošću, u skladu s člankom 11. Zakona

4) godišnje planove, programe, strategije, upute, izvješća o radu, financijska izvješća i druge odgovarajuće dokumente koji se odnose na područje rada tijela javne vlasti

5) registre i baze podataka ili informacije o registrima i bazama podataka iz njihove nadležnosti i načinu pristupa i ponovne uporabe

6) informacije o javnim uslugama koje tijelo javne vlasti pruža, na vidljivom mjestu, uz poveznicu na one koje pruža elektroničkim putem

7) podatke o izvoru financiranja, proračun, financijski plan ili drugi odgovarajući dokument kojim se utvrđuju prihodi i rashodi tijela javne vlasti te podatke i izvješća o izvršenju proračuna, financijskog plana ili drugog odgovarajućeg dokumenta

8) informacije o dodijeljenim bespovratnim sredstvima, sponzorstvima, donacijama ili drugim pomoćima uključujući popis korisnika i visinu iznosa

9) informacije o postupcima javne nabave, dokumentaciju potrebnu za nadmetanje, informacije o izvršavanju ugovora i druge informacije za koje postoji obveza objavljivanja sukladno zakonu kojim se uređuju javna nabava;

10) obavijesti o raspisanim natječajima, dokumentaciju potrebnu za sudjelovanje u natječajnom postupku te obavijest o ishodu natječajnog postupka;

11) informacije o unutarnjem ustrojstvu tijela javne vlasti, s imenima čelnika tijela i voditelja ustrojstvenih jedinica i njihovim podacima za kontakt;

12) zaključke sa službenih sjednica tijela javne vlasti i službene dokumente usvojene na tim sjednicama, te informacije o radu formalnih radnih tijela iz njihove nadležnosti

13) obavijest o načinu i uvjetima ostvarivanja prava na pristup informacijama i ponovnu uporabu informacija na vidljivom mjestu, s podacima za kontakt službenika za informiranje, potrebnim obrascima ili poveznicama na obrasce te visinom naknade za pristup informacijama i ponovnu uporabu informacija, sukladno kriterijima iz članka 19. stavka 3. Zakona

14) odgovore na najčešće postavljena pitanja, načinu podnošenja upita građana i medija, kao i ostale informacije (vijesti, priopćenja za javnost, podaci o aktivnostima), u svrhu informiranja javnosti o svom radu i ostvarivanju njihovih prava i izvršavanju obveza.

(2) Odredbe ovog članka ne primjenjuju se na informacije za koje postoje ograničenja prava na pristup prema odredbama ovog Zakona.

Članak 6.

Iza članka 10. dodaje se novi članak 10.a koji glasi:

„Dostavljanje dokumenata u Središnji katalog službenih dokumenata Republike Hrvatske

Članak 10 a.

(1) Tijela državne uprave i druga državna tijela, pravne osobe koje Republika Hrvatska zakonom ili podzakonskim propisom osniva ili čije osnivanje zakonom izričito predviđa, te jedinice lokalne i područne (regionalne) samouprave, dužna su dokumente iz članka 10. stavka 1. točaka 2. i 4. u elektroničkom obliku dostavljati u Središnji katalog službenih dokumenata Republike Hrvatske radi njihove trajne dostupnosti.

(2) Poslove vođenja i održavanja Središnjeg kataloga službenih dokumenata Republike Hrvatske obavlja Digitalni informacijsko-dokumentacijski ured Vlade Republike Hrvatske.

(3) Način ustrojavanja i vođenja Središnjeg kataloga službenih dokumenata Republike Hrvatske propisat će pravilnikom ministar nadležan za poslove uprave.“

Članak 7.

Članak 11. mijenja se i glasi:

„(1)Tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužna su provoditi savjetovanje s javnošću pri donošenju zakona, podzakonskih propisa i općih akata kojima utječu na interese građana i pravnih osoba, kao i pri usvajanju strateških i planskih dokumenata.

(2) Savjetovanje s javnošću tijela državne uprave provode putem središnjeg državnog internetskog portala za savjetovanja s javnošću, a druga državna tijela, jedinice lokalne i područne (regionalne) samouprave i pravne osobe s javnim ovlastima putem internetske stranice, objavom nacrta propisa, općeg akta odnosno drugog dokumenta, s obrazloženjem razloga i ciljeva koji se žele postići donošenjem propisa, akta ili drugog dokumenta te pozivom javnosti da dostavi svoje prijedloge i mišljenja.

(3)Tijela javne vlasti iz stavka 1. ovog članka dužna su provesti savjetovanje s javnošću o nacrtima zakona i strateškim dokumentima u trajanju od najmanje 30 dana, a za ostale propise i akte u trajanju od najmanje 15 dana.

(4) Po proteku roka za dostavu mišljenja i prijedloga, tijelo javne vlasti izrađuje i objavljuje na internetskoj stranici izvješće o savjetovanju s javnošću, koje sadrži zaprimljene prijedloge i primjedbe s razlozima za neprihvaćanje. Ako tijelo javne vlasti u hitnim i iznimnim slučajevima provodi savjetovanje u rokovima kraćima od onih u st. 3 ovog članka, dužno je detaljno obrazložiti razloge za kraću provedbu savjetovanja. Izvješće o savjetovanju s javnošću nositelj izrade nacrta obavezno dostavlja tijelu koje usvaja ili donosi propis, opći akt ili dokument.

(5)Tijela javne vlasti dužna su donijeti i na svojoj internetskoj stranici objaviti plan savjetovanja s javnošću za kalendarsku godinu, najkasnije do isteka prethodne kalendarske godine. O izmjenama plana savjetovanja tijelo javne vlasti dužno je istim putem izvijestiti javnost.

(6)Plan savjetovanja s javnošću sadrži naziv propisa, općeg akta ili dokumenta za koji se provodi savjetovanje, očekivano vrijeme njegova donošenja ili usvajanja, okvirno vrijeme provedbe internetskog savjetovanja te druge predviđene načine na koje se namjerava provesti savjetovanje, kao što su javne rasprave, distribucija nacrta propisa zainteresiranoj javnosti putem elektroničke pošte, sudjelovanje u radnim skupinama i drugo.

(7) Nakon provedenog savjetovanja dokumentaciju koja nastaje u postupku savjetovanja s javnošću, bilo u elektroničkom obliku ili na papiru, tijelo javne vlasti dužno je čuvati u skladu s propisima o arhivskom gradivu.“

Članak 8.

Članak 15. mijenja se i glasi:

„(1) Tijela javne vlasti ograničit će pristup informacijama koje se tiču svih postupaka koje vode nadležna tijela u prethodnom i kaznenom postupku za vrijeme trajanja tih postupaka.

 (2) Tijela javne vlasti mogu ograničiti pristup informaciji:

1) ako je informacija klasificirana stupnjem tajnosti, sukladno zakonu kojim se uređuje tajnost podataka

2) ako je informacija poslovna ili profesionalna tajna, sukladno zakonu

3) ako je informacija porezna tajna, sukladno zakonu

4) ako je informacija zaštićena zakonom kojim se uređuje područje zaštite osobnih podataka

5) ako je informacija zaštićena propisima kojima se uređuje pravo intelektualnog vlasništva, osim u slučaju izričitoga pisanog pristanka nositelja prava

6) ako je pristup informaciji ograničen sukladno međunarodnim ugovorima ili se radi o informaciji nastaloj u postupku sklapanja ili pristupanja međunarodnim ugovorima ili pregovora sa drugim državama ili međunarodnim organizacijama

7) u ostalim slučajevima utvrđenim zakonom.

(3) Tijela javne vlasti mogu ograničiti pristup informaciji ako postoje osnove sumnje da bi njezino objavljivanje:

1) onemogućilo učinkovito, neovisno i nepristrano vođenje sudskog, upravnog ili drugog pravno uređenog postupka, izvršenje sudske odluke ili kazne

2) onemogućilo rad tijela koja obavljaju upravni nadzor, inspekcijski nadzor, odnosno nadzor zakonitosti.

(4) Tijela javne vlasti mogu ograničiti pristup informaciji ako je:

1) informacija u postupku izrade unutar jednog ili između više tijela javne vlasti, a njezino bi objavljivanje prije dovršetka izrade cjelovite i konačne informacije moglo ozbiljno narušiti proces njezine izrade

2) informacija nastala u postupku usuglašavanja pri donošenju propisa i drugih akata te u razmjeni stavova i mišljenja unutar jednog ili između više tijela javne vlasti, a njezino bi objavljivanje moglo dovesti do pogrešnog tumačenja sadržaja informacije, ugroziti proces donošenja propisa i akata ili slobodu davanja mišljenja i izražavanja stavova.

(5) Ako tražena informacija sadrži i podatak koji podliježe ograničenju iz stavka 2. i 3. ovog članka, preostali dijelovi informacije učinit će se dostupnim.

(6) Informacije kojima se ograničava pravo na pristup iz razloga navedenih u stavku 2. točki 5. ovog članka postaju dostupne javnosti kad to odredi onaj kome bi objavljivanjem informacije mogla biti prouzročena šteta, ali najduže u roku od 20 godina od dana kad je informacija nastala, osim ako zakonom ili drugim propisom nije određen duži rok.

(7) Informacije iz stavka 2. i 3. ovog članka postaju dostupne javnosti nakon što prestanu razlozi na temelju kojih je tijelo javne vlasti ograničilo pravo na pristup informaciji.

 (8) Pristup informaciji iz stavka 4. točke 1. ovog članka može se ograničiti i nakon što je informacija dovršena, osobito ako bi ta objava ozbiljno narušila proces odlučivanja i izražavanja mišljenja ili dovela do pogrešnog tumačenja sadržaja informacije, osim ako postoji prevladavajući javni interes za objavu informacije.“

Članak 9.

U članku 16. stavku 1. iza broja „7.“ stavlja se zarez te se iza riječi: “i stavka 3.“ dodaje „i 4.“

U stavku 2. iza broja „2.“ briše se slovo „i“ i dodaje zarez, te se iza broja „3“ dodaje „i 4.“

Članak 10.

U članku 17. stavak 2. mijenja se i glasi:

„(2) Korisnik može u zahtjevu za pristup informaciji naznačiti prikladan način dobivanja informacije, a ako ne naznači informacija će se dostaviti na način na koji je podnesen zahtjev odnosno na najekonomičniji način.“

Članak 11.

U članku 18. iza stavka 4. dodaje se novi stavak 5. koji glasi:

„(5) Ne smatra se zahtjevom za pristup informacijama traženje uvida u cjelokupni spis predmeta, pojašnjenja ili uputa vezanih uz ostvarivanje nekog prava ili izvršavanje obveze, izrade analize ili tumačenja nekog propisa, kao ni stvaranje nove informacije.“

Članak 12.

U članku 23. stavku 1. iza točke 5. dodaje se nova točka 6. koja glasi:

„6) kada obavještava korisnika da se podnesak ne smatra zahtjevom u smislu članka 18. stavka 5. ovog Zakona, pri čemu je dužno uputiti korisnika na način ostvarivanja njegova traženja.“

U stavku 5. dodaje se nova točka 5. koja glasi:

„5) ako jedan ili više međusobno povezanih podnositelja putem jednog ili više funkcionalno povezanih zahtjeva očito zloupotrebljava pravo na pristup informacijama, a osobito kada uslijed učestalih zahtjeva za dostavu istih ili istovrsnih informacija ili zahtjeva kojima se traži velik broj informacija dolazi do opterećivanja rada i redovitog funkcioniranja tijela javne vlasti.“

Članak 13.

Članak 27. mijenja se i glasi:

„(1) Svaki korisnik ima pravo na ponovnu uporabu informacija u komercijalne ili nekomercijalne svrhe, u skladu s odredbama ovoga Zakona.

(2) U svrhu ponovne uporabe tijela javne vlasti nemaju obvezu informaciju izraditi, pretvarati iz jednog oblika u drugi ili izdvajati dijelove informacija ako to zahtijeva nerazmjeran utrošak vremena ili sredstava, niti se od tijela javne vlasti može zahtijevati da nastavi ažurirati, nadograđivati i pohranjivati informacije u svrhu ponovne uporabe.

(3) Na pitanja koja nisu posebno uređena ovom glavom primjenjuju se na odgovarajući način ostale odredbe ovog Zakona.“

Članak 14.

Naslov iznad članka 28. mijenja se i glasi: „Praktična rješenja za ponovnu uporabu informacija“

Članak 28. mijenja se i glasi:

„(1) U svrhu poticanja i olakšavanja ponovne uporabe informacija, tijela javne vlasti dužna su kad god je to moguće i prikladno na lako pretraživ način objaviti informacije dostupne za ponovnu uporabu, zajedno s metapodacima, u računalno čitljivom i otvorenom obliku, u skladu s otvorenim standardima.

(2) Putem posebnog internetskog portala kojeg vodi i održava Digitalni informacijsko-dokumentacijski ured Vlade Republike Hrvatske osigurava se popis informacija dostupnih za ponovnu uporabu zajedno s metapodacima, koji su objavljeni u skladu sa stavkom 1. ovog članka.

(3) Odredba stavka 2. ovog članka ne isključuje uspostavljanje i održavanje posebnih portala kojima se omogućava ponovna uporaba posebnih vrsta informacija, osobito kada se radi o knjižnicama, muzejima i arhivima.

(4) Kada je to moguće i prikladno, omogućit će se međujezično traženje dokumenata.“

Članak 15.

Naslov iznad članka 29. mijenja se i glasi: „Zahtjev za ponovnu uporabu informacija“

Članak 29. mijenja se i glasi:

„(1) U zahtjevu za ponovnu uporabu informacija podnositelj zahtjeva mora, osim podataka iz članka 18. stavka 3. ovog Zakona, navesti informacije koje želi ponovno upotrijebiti, oblik i način na koji želi primiti sadržaj traženih informacija, kao i svrhu korištenja informacija (komercijalna ili nekomercijalna svrha).

(2) Tijelo javne vlasti odlučit će o zahtjevu za ponovnu uporabu informacija rješenjem u roku od 15 dana od dana podnošenja urednog zahtjeva. Rješenje obavezno sadrži vrstu dozvole kojom se utvrđuju uvjeti uporabe te visinu i način izračuna troškova.

 (3) Tijelo javne vlasti postupat će po zahtjevu za ponovnu uporabu informacija putem sredstava elektroničke komunikacije, kad god je to moguće i prikladno.“

Članak 16.

Članak 30. mijenja se i glasi:

„(1) Tijelo javne vlasti rješenjem će odbiti zahtjev za ponovnu uporabu informacija ako se zahtjev odnosi na:

1. informacije iz članka 15. stavaka 1., 2., 3. i 4. ovog Zakona
2. dijelove informacije koji sadrže samo logotipe, grbove ili oznake
3. informacije koje su u posjedu tijela koja pružaju javne usluge radija, televizije i elektroničkih medija
4. informacije koje su u posjedu obrazovnih i znanstveno-istraživačkih ustanova, uključujući organizacije osnovane u svrhu prijenosa rezultata istraživanja, škole i ustanove visokog obrazovanja, osim knjižnica ustanova visokog obrazovanja;
5. informacije koje posjeduju ustanove u kulturi, osim knjižnica, muzeja i arhiva
6. informacije koje se ne prikupljaju u svrhu obavljanja javnog posla.

(2) Protiv rješenja o ponovnoj uporabi informacija može se izjaviti žalba Povjereniku u roku od 15 dana od dana dostave rješenja. Protiv rješenja Povjerenika žalba nije dopuštena, ali se može pokrenuti upravni spor pred Visokim upravnim sudom Republike Hrvatske.

(3) Ako tijelo javne vlasti odbije zahtjev za ponovnu uporabu iz razloga zaštite prava intelektualnog vlasništva, dužno je obavijestiti podnositelja o nositelju prava intelektualnog vlasništva, ako je poznat, odnosno o nositelju licence od kojeg je tijelo javne vlasti dobilo odnosnu informaciju.“

Članak 17.

Naslov iznad članka 31. mijenja se i glasi: „Uvjeti za ponovnu uporabu informacija“

Članak 31. mijenja se i glasi:

„(1) Tijelo javne vlasti korisniku daje podatke za ponovnu uporabu bez ograničenja, za slobodnu uporabu i u otvorenom formatu.

(2) Kada je to nužno (alt. u opravdanim slučajevima) tijelo javne vlasti može odrediti uvjete za ponovnu uporabu. U slučaju određivanja uvjeta za ponovnu uporabu njihov sadržaj i primjena ne smiju neopravdano ograničavati mogućnost ponovne uporabe, niti se smiju koristiti kako bi se ograničilo tržišno natjecanje.

(3) Uvjeti za ponovnu uporabu informacija ne smiju biti diskriminirajući za iste ili slične vrste informacija, odnosno za komercijalnu ili nekomercijalnu uporabu.

(4) Na tijelo javne vlasti koje ponovno koristi svoje informacije kao osnovu za komercijalne aktivnosti koje ne spadaju u djelokrug njegovih javnih poslova, primjenjuju se isti uvjeti kao za druge korisnike.

(5) Vrste i sadržaj dozvola kojima se utvrđuju uvjeti ponovne uporabe, u skladu sa standardnim otvorenim dozvolama, uređuje pravilnikom ministar nadležan za poslove uprave.

(6) Tijelo javne vlasti dužno je na svojoj internetskoj stranci objaviti dozvole kojima se određuju uvjeti ponovne uporabe ili poveznice na takve dozvole, u skladu sa standardnim otvorenim dozvolama.“

Članak 18.

Naslov iznad članka 32. mijenja se i glasi: „Naknada za ponovnu uporabu informacija“

Članak 32. mijenja se i glasi:

„(1) Tijelo javne vlasti ne naplaćuje naknadu za ponovnu uporabu informacija kad informacije objavljuje na službenim internetskim stranicama.

(2) Tijelo javne vlasti može korisniku naplatiti stvarne materijalne troškove ponovne uporabe informacija nastale zbog reprodukcije, davanja na uporabu i dostave informacija, u skladu s Kriterijima iz članka 19. stavka 3. Zakona.

(3) Iznimno, tijelo javne vlasti može korisniku naplatiti troškove povrh troškova iz stavka 2. ovog članka ako je ispunjen jedan od slijedećih uvjeta:

1) tijelo javne vlasti pretežito se financira iz vlastitih prihoda ili

2) korisnik zahtjeva informacije putem kojih tijelo javne vlasti osigurava odgovarajuće prihode kojim pokriva troškove njihovog prikupljanja, izrade, reprodukcije i objave.

(4) U slučajevima iz stavka 3. ovog članka tijelo javne vlasti odredit će naknadu za ponovnu uporabu u skladu s objektivnim, transparentnim i provjerljivim kriterijima za izračun troškova ponovne uporabe informacija koje utvrđuje uredbom Vlada Republike Hrvatske.

(5) Ukupan godišnji prihod tijela javne vlasti iz stavka 3. ovog članka ostvaren po osnovi naknade troškova temeljem stavka 4. ovog članka ne smije prelaziti troškove prikupljanja, izrade, reprodukcije i pružanja informacije, uključujući razuman povrat ulaganja. Tijelo javne vlasti dužno je revidirati način izračuna naknade troškova na godišnjoj razini.

(6) Tijela javne vlasti dužna su na svojim internetskim stranicama informirati korisnike o Kriterijima za naplatu troškova iz članka 19. stavka 3. Zakona, kriterijima i načinu izračuna troškova iz stavka 4. ovog članka, te o stvarno naplaćenom iznosu troškova ponovne uporabe informacija na godišnjoj razini.“

Članak 19.

Naslov iznad članka 33. mijenja se i glasi: „Naknada za ponovnu uporabu informacija knjižnica, muzeja i arhiva“

Članak 33. mijenja se i glasi:

„(1) Knjižnice, uključujući knjižnice ustanova visokog obrazovanja, muzeji i arhivi mogu korisniku naplatiti trošak povrh troška iz članka 32. stavka 2. ovog Zakona u skladu s objektivnim, transparentnim i provjerljivim kriterijima za izračun troškova ponovne uporabe informacija.

(2) Ukupni godišnji prihod knjižnica, uključujući knjižnice ustanova visokog obrazovanja, muzeja i arhiva ostvaren po osnovi naknade troškova temeljem stavka 1. ovog članka ne smije prelaziti troškove prikupljanja, izrade, reprodukcije, širenja, očuvanja i prava na otpis, uključujući razuman povrat ulaganja. Tijelo javne vlasti dužno je revidirati način izračuna naknade troškova na godišnjoj razini.

(3) Knjižnice, uključujući knjižnice ustanova visokog obrazovanja, muzeji i arhivi dužni su na svojim internetskim stranicama informirati korisnike o Kriterijima za naplatu troškova iz članka 19. stavka 3. Zakona i kriterijima o načinu izračuna troškova iz stavka 1. ovog članka te o stvarno naplaćenom iznosu troškova ponovne uporabe informacija na godišnjoj razini.“

Članak 20.

Naslov iznad članka 34. mijenja se i glasi: „Zabrana diskriminacije i isključiva prava“

Članak 34. mijenja se i glasi:

„(1) Ponovna uporaba informacija dopuštena je i dostupna svim podnositeljima zahtjeva uz istu naknadu i pod istim uvjetima. Broj podnositelja zahtjeva kojima tijelo odobrava pravo na ponovnu uporabu informacija nije ograničen. Tijelo ne može ugovorom ili drugim sporazumom ili odlukom odobriti podnositelju zahtjeva takvu ponovnu uporabu informacija koja bi spriječila ponovnu uporabu tih informacija od strane drugih korisnika, osim kada se radi o digitalizaciji informacija u području kulture.

(2) Iznimno od stavka 1. ovog članka, tijelo javne vlasti može odobriti isključivo pravo na ponovnu uporabu informacija ako je to prijeko potrebno za pružanje javne usluge ili drugih usluga u javnom interesu. Opravdanost razloga za odobrenje takvog isključivog prava podliježe redovitoj provjeri Povjerenika i provjerava se najmanje svake tri godine.

(3) Povjerenik vodi javno dostupnu evidenciju o svim odobrenim isključivim pravima. Odluke ili ugovori kojima se odobrava isključivo pravo na ponovnu uporabu informacija dostavljaju se Povjereniku u roku od 15 dana od dana od donošenja odnosno sklapanja ugovora.

(4) Kada se isključivo pravo na ponovnu uporabu povjerava u svrhu digitalizacije informacija u području kulture vrijeme na koje se sklapa ugovor u pravilu ne smije prijeći 10 godina. U slučaju da se ugovor sklapa na vrijeme dulje od 10 godina, opravdanost razloga za dodjelu isključivog prava i produljenje vremenskog važenja ugovora Povjerenik razmatra u jedanaestoj godini te zatim svakih sedam godina.

(5) U slučaju isključivog prava iz stavka 4. ovog članka, ugovorom se obavezno mora predvidjeti osiguravanje besplatnog primjerka digitaliziranih informacija iz područja kulture, a koji je dostupan za ponovnu uporabu nakon isteka vremena na koje je podijeljeno isključivo pravo.

(6) Važeći ugovori i odluke o isključivim pravima koji su stupili na snagu nakon 31. prosinca 2003. godine, osim ako se odnose na digitalizaciju informacija u području kulture, moraju se objaviti na internetskim stranicama tijela javne vlasti.

(7) Sadržaj i način vođenja evidencije isključivih prava za ponovnu uporabu iz stavka 3. ovoga članka propisat će pravilnikom ministar nadležan za poslove uprave.“

Članak 21.

U članku 35. stavak 1. mijenja se i glasi:

„(1) Povjerenik štiti, prati i promiče Ustavom Republike Hrvatske zajamčeno pravo na pristup informacijama i pravo na ponovnu uporabu informacija.“

U stavku 3. podstavcima 3., 4., 5. i 7. iza riječi „informacijama“, dodaju se riječi „ponovna uporaba informacija“ u odgovarajućem padežu.

Članak 22.

U članku 45. stavak 1. mijenja se i glasi:

„(1) U obavljanju inspekcijskog nadzora nad primjenom ovog Zakona inspektori nadziru osobito:

– objavljuje li tijelo javne vlasti informacije sukladno članku 10. stavku 1. Zakona

- provodi li tijelo javne vlasti savjetovanje s javnošću sukladno članku 11. Zakona

- osigurava li tijelo javne vlasti javnost rada sukladno članku 12. Zakona

– da li je u tijelu javne vlasti određen službenik za informiranje i postupa li službenik za informiranje u skladu s ovlastima propisanim Zakonom

– vodi li tijelo javne vlasti poseban službeni upisnik o zahtjevima, postupcima i odlukama o ostvarivanju prava na pristup informacijama i ponovnu uporabu informacija

– pravilnost primjene odredbi Zakona povodom zahtjeva za pristup informacijama i zahtjeva za ponovnu uporabu informacija

– poduzimanje ostalih radnji povodom zaprimljenih zahtjeva za pristup informacijama i zahtjeva za ponovnu uporabu

- objavljuje li tijelo javne vlasti informacije o naplati troškova za pristup i ponovnu uporabu informacija te uvjete za ponovnu uporabu informacija

– dostavlja li tijelo javne vlasti izvješće sukladno članku 60. Zakona.“

Članak 23.

U članku 60. stavci 3., 4. i 5. mijenjaju se i glase:

„(3) Povjerenik do 31. prosinca tekuće godine određuje i putem internetske stanice Povjerenika objavljuje sadržaj izvješća iz stavka 2. ovog članka i način njegove dostave.

(4) Povjerenik podnosi Hrvatskom saboru izvješće o provedbi ovog Zakona najkasnije do 31. ožujka tekuće godine za prethodnu godinu.

(5) Sastavni dio izvješća iz stavka 4. ovog članka čine analiza i ocjena ostvarivanja prava na pristup informacijama i ponovne uporabe informacija u tijelima javne vlasti, podaci i analize o žalbenim predmetima, inspekcijskom nadzoru i počinjenim prekršajima zbog povrede prava na pristup informacijama i ponovnu uporabu informacija, te prijedlozi za otklanjanje nedostataka i nepravilnosti.“

Stavak 6. briše se.

Članak 24 .

U članku 62. stavak 1. mijenja se i glasi:

„(1) Novčanom kaznom u iznosu od 2.000,00 do 4.000,00 kuna kaznit će se za prekršaj tijelo javne vlasti ako:

1) ne objavljuje informacije sukladno članku 10. stavku 1. i članku 11. Zakona;

2) ne osigurava javnost rada sukladno članku 12. Zakona

3) ne imenuje službenika za informiranje

4) ne vodi poseban službeni upisnik o zahtjevima, postupcima i odlukama o ostvarivanju prava na pristup informacijama i ponovnu uporabu informacija

5) ne dostavi godišnje izvješće o provedbi Zakona.“

Članak 25.

Članak 63. mijenja se i glasi:

„Tijelo javne vlasti obvezno je korisniku omogućiti ostvarivanje prava na pristup informaciji i ponovnu uporabu informacija i pored izricanja prekršajnih sankcija, u slučaju utvrđene odgovornosti na temelju neopravdane uskrate ili ograničenja ostvarivanja prava na pristup informaciji i ponovne uporabe informacija.“

Članak 26.

U članku 66. stavak 3. briše se.

PRIJELAZNE I ZAVRŠNE ODREDBE

Članak 26.

(1) Ugovori i odluke o isključivim pravima važeći na dan stupanja na snagu ovog Zakona, a koji ne ispunjavaju uvjete iz članka 34. stavka 2. Zakona o pravu na pristup informacijama (Narodne novine br. 25/13.), ostaju na snazi do isteka roka utvrđenog ugovorom odnosno odlukom, a najdulje tri godine od dana stupanja na snagu ovog Zakona i ne mogu se produžiti.

 (2) Ugovori i odluke o isključivim pravima koji se odnose na digitalizaciju u području kulture sklopljeni odnosno doneseni nakon 17. srpnja 2013. godine i važeći na dan stupanja na snagu ovog Zakona ostaju na snazi do isteka roka utvrđenog ugovorom odnosno odlukom, a najdulje do 18. srpnja 2043.

Članak 27.

(1) Ministar nadležan za poslove uprave donijet će pravilnike iz članaka 6., 17. i 20. ovog Zakona u roku od 60 dana od dana stupanja na snagu ovog Zakona.

(2) Vlada Republike Hrvatske donijet će uredbu iz članaka 18. ovog Zakona u roku od 60 dana od dana stupanja na snagu ovog Zakona.

(3) Stupanjem na snagu pravilnika iz članka 6. ovog Zakona prestaje važiti Pravilnik o Središnjem katalogu službenih dokumenata Republike Hrvatske (»Narodne novine«, br. 83/14.).

Članak 28.

Postupci započeti do stupanja na snagu ovog Zakona nastavit će se i dovršiti prema odredbama Zakona o pravu na pristup informacijama („Narodne novine“, br. 25/13).

Članak 29.

Ovaj Zakon stupa na snagu osmoga dana od dana objave u „Narodnim novinama“.